ΓΡΑΠΤΗ ΕΡΩΤΗΣΗ E-3422/97 υποβολή: Mihail Papayannakis (GUE/NGL) προς την Επιτροπή (31 Οκτωβρίου 1997)

Θέμα: Έργα οδοποιίας στη Λέσβο με κοινοτική χρηματοδότηση

Εδώ και λίγους μήνες έχει αρχίσει στη Λέσβο η εκτέλεση του έργου ασφαλτόστρωσης οδού Ντιπίου, Παπάδου, Πλωμαρίου (από Σκαμίνια προς Τάρτι, Τσάφι, Λιγουνάρι), με προϋπολογισμό 547.610.190 δρχ. και χρηματοδότηση ΣΑΕ 071/2 (ΥΠΕΧΩΔΕ).

Η ασφαλτόστρωση όμως του δρόμου από τον Σκόπελο στο Τάρτι, έτσι όπως έχει σχεδιαστεί και πραγματοποιείται θα λειτουργήσει αντιπαραγωγικά ως προς την τουριστική αξιοποίηση του Ταρτιού και της γύρω περιοχής γιατί δεν έχουν συνυπολογισθεί οι αναπόφευκτες συνέπειες της δημιουργίας ενός πολλαπλασιαστή της τουριστικής ροής προς ένα χώρο ευαίσθητο και περιορισμένης χωρητικότητας όπως είναι το Τάρτι.

Λαμβάνοντας υπόψη ότι διάφορα έργα σε παράκτιες ζώνες που έλαβαν υποστήριξη στα πλαίσια σχεδίων κοινοτικών δράσεων, προέβλεπαν τη λήψη μέτρων που να συμβάλλουν στη διατήρηση και προστασία της ποιότητας του φυσικού περιβάλλοντος,η «ανάπτυξη» στο Τάρτι οδηγεί σε σημαντικές αλλοιώσεις που αποκλίνουν σαφώς από όλες τις κατευθυντήριες γραμμές για την προστασία του περιβάλλοντος στην Ευρωπαϊκή Ένωση, το έργο τυγχάνει κοινοτικής χρηματοδότησης, ερωτάται η Επιτροπή:

1. εάν έχει γίνει ΜΠΕ σύμφωνα με την οδηγία 85/337/ΕΟΚ ((ΕΕ L 175 της 5.7.1985, σελ. 40)), και ποιές ήταν οι επιπτώσεις του έργου στο περιβάλλον,

2. εάν σκοπεύει να ζητήσει πληροφορίες και εξηγήσεις από τις αρμόδιες ελληνικές αρχές για το πώς συμβιβάζεται η ανάπτυξη στο Τάρτι με την ανακοίνωση της Επιτροπής για μια ολοκληρωμένη διαχείριση των παράκτιων ζωνών, και

3. εάν μπορεί να παράσχει διαβεβαιώσεις, εφόσον χρηματοδοτεί και το έργο, ότι θα μεσολαβήσει στις αρμόδιες αρχές ώστε να υπάρξει μια ολοκληρωμένη χωροταξική διευθέτηση συνοδευόμενη από μέτρα που θα εξασφαλίζουν την ποιοτική ανάπτυξη της εξαιρετικά ευαίσθητης αυτής περιοχής.

Aπάντηση της κ. Wulf-Mathies εξ ονόματος της Επιτροπής (5 Ιανουαρίου 1998)

Σύμφωνα με τις πληροφορίες που διαθέτει η Επιτροπή, το εν λόγω σχέδιο αφορά ουσιαστικά τη βελτίωση ενός υπάρχοντος ήδη περιφερειακού δρόμου, μήκους 9,8 χλμ. στη νήσο της Λέσβου. Το σχέδιο συγχρηματοδοτείται πράγματι από το επιχειρησιακό πρόγραμμα για το βόρειο Αιγαίο του κοινοτικού πλαισίου στήριξης της Ελλάδας 1994-1999.

Ο τύπος αυτός παρέμβασης (βελτίωση και ασφαλτόστρωση των κατεστραμένων δρόμων ενός τοπικού οδικού δικτύου) εκτιμάται γενικά από τους κατοίκους των ελληνικών νησιών, γιατί έτσι βελτιώνεται η ποιότητα της ζωής τους και ανθεί η οικονομική δραστηριότητα.

Σύμφωνα με την ελληνική νομοθεσία στην οποία έγινε η μεταφορά του περιεχομένου της οδηγίας 85/337/ΕΟΚ, έγινε εκτίμηση του αντίκτυπου στο περιβάλλον του εν λόγω σχεδίου. Η μελέτη αυτή που αποτελεί την πρώτη μελέτη της διαδικασίας εκτίμησης, συγχρηματοδοτήθηκε επίσης από το πρόγραμμα που αναφέρεται ανωτέρω (προϋπολογισμός 5 εκατ. δρχ., περίπου 17.000 ΕCU).

Σύμφωνα με την οδηγία 85/337/ΕΟΚ και την ελληνική νομοθεσία, ανήκει στην αρμοδιότητα των εθνικών αρχών να αναλύσουν, στο πλαίσιο της διαδικασίας εκτίμησης του περιβάλλοντος, τον αντίκτυπο του σχεδίου και να προταθούν, ενδεχομένως, μέτρα για την αποφυγή, μείωση ή αντιστάθμιση των σημαντικών αρνητικών αποτελεσμάτων.

Η υπουργική απόφαση για την ευθύνη του υπουργείου Περιβάλλοντος και των Δημοσίων Έργων στην Ελλάδα, που επιτρέπει την υλοποίηση του σχεδίου και ολοκληρώνει έτσι τη διαδικασία εκτίμησης, περιλαμβάνει συνήθως τέτοιου είδους μέτρα.

Η Επιτροπή, έχοντας καθορίσει το 1994, σε συνεργασία με τις ελληνικές αρχές, τους στόχους και του άξονες παρέμβασης του εν λόγω επιχειρησιακού προγράμματος, δεν προβαίνει σε συστηματική ανάλυση του αντίκτυπου όλων των σχεδίων που υποβάλλονται στο πλαίσιο αυτό, κυρίως εάν έχει ήδη πραγματοποιηθεί εκτίμηση σύμφωνα με την κοινοτική νομοθεσία, που κανονικά λαμβάνει υπόψη όλα τα στοιχεία του περιβάλλοντος, συμπεριλαμβανομένου του θέματος των παράκτιων ζωνών.